যূথিকা : না, তখনকার দিনটা ছিল যে, ভদ্রঘরের মেয়েদের গান কেউ ঘরে বসে শুনতে পারে, কিন্তু তারা গাইবে না তো গলা ছেড়ে, কোথাও বাইরে তো গাইবেই না এবং পড়াশোনাও কিছু শিখতে পারবে না – এটা একটা খুব জটিল ব্যাপার ছিল। কিন্তু আমার মা এ বিষয়ে কিছুই মানতেন না। উনি বলতেন যে, ‘মেয়েরা গান শিখবে না, পড়াশোনা কিছুই শিখবে না, শুধু অল্প বয়সে তাদের বিয়ে হয়ে যাবে যে সংসারই করবে, তাহলে কোনো দিন আমাদের সমাজের উন্নতি হতে পারে না।’ পড়াশোনা আমাদের গ্রামের থেকেই আরম্ভ হয়েছে। আমাদের দেশে যখন ভালো স্কুল হয়েছে – ‘প্রতিভাময়ী বালিকা বিদ্যালয়’ – সেই স্কুলে তিনি আমাদের ভর্তি করে দিয়েছেন।